
Grozījumi Ministru kabineta 2012. gada 10. janvāra noteikumos Nr. 33 "Kārtība, kādā komersants glabā Eiropas Savienības Kopējā militāro preču sarakstā minēto militāro munīciju, militāro pirotehniku, militārās sprāgstvielas un spridzināšanas ietaises"
Izdoti saskaņā ar Stratēģiskas nozīmes preču aprites likuma 5.panta astoto daļu
· Izdarīt Ministru kabineta 2012. gada 10. janvāra noteikumos Nr. 33 "Kārtība, kādā komersants glabā Eiropas Savienības Kopējā militāro preču sarakstā minēto militāro munīciju, militāro pirotehniku, militārās sprāgstvielas un spridzināšanas ietaises" (Latvijas Vēstnesis, 2012, 7. nr.) šādus grozījumus:
· 1. Izteikt 2. punktu šādā redakcijā:
· "2. Komersants munīciju, pirotehniku, sprāgstvielas un spridzināšanas ietaises glabā īpaši ierīkotā noliktavā, kuras adrese norādīta speciālajā atļaujā (licencē) komercdarbībai ar Eiropas Savienības Kopējā militāro preču sarakstā minētajām precēm, atbilstoši šo noteikumu prasībām vai atbilstoši NATO standartā "Sabiedroto munīcijas glabāšanas un transportēšanas publikācija 1" (AASTP-1) (turpmāk – standarts) noteiktajai uzglabāšanas kārtībai, tai skaitā atbilstoši prasībām attiecībā uz noliktavām un drošības risku pārvaldību."
· 2. Izteikt 3. punktu šādā redakcijā:
· "3. Munīcijas, pirotehnikas, sprāgstvielu un spridzināšanas ietaišu noliktavas pirms to ekspluatācijas uzsākšanas, saņemot attiecīgu komersanta iesniegumu, pārbauda:
· 3.1. Valsts ugunsdzēsības un glābšanas dienests – noliktavas atbilstību Latvijas Republikas tiesību aktos noteiktajām ugunsdrošības prasībām;
· 3.2. Valsts policija – ja komersants munīciju, pirotehniku, sprāgstvielas vai spridzināšanas ietaises glabā atbilstoši šo noteikumu prasībām;
· 3.3. Aizsardzības ministrijas noteiktās kompetentās iestādes speciālisti – ja komersants munīciju, pirotehniku, sprāgstvielas vai spridzināšanas ietaises glabā atbilstoši standartā noteiktajām prasībām."

